tartuNLP/wikipedia-smugri-20251201 huggingface dataset:
Dieckmann-kondensaatio

Dieckmann-kondensaatio on kemiallinen reaktio, jossa diesteri reagoi molekyylinsisäisesti muodostaen rengasrakenteisen β-ketoesterin. Reaktio on niemtty löytäjänsä Walter Dieckmannin mukaan ja Dieckmann raportoi sen ensimmäisen kerran vuonna 1894. Dieckmann-kondensaatiota voidaan pitää Claisen-kondensaation intramolekulaarisena muunnoksena.
Reagenssit ja mekanismi.
Dieckmann-kondensaatiossa voi muodostua ketoestereitä, joiden rengasrakenteessa on 4–7 atomia. Suosituimpia ovat 5- ja 6-rengasrakenteet johtuen näiden rakenteiden vähäisestä rengasjännityksestä. Reaktiossa käytetään jotain vahvaa emästä tyypillisimmin natriumalkoksidia. Dieckmann-kondensaation reaktiomekanismi on samanlainen Claisen-kondensaation mekanismin kanssa. Ensimmäisessä vaiheessa emäs vastaanottaa protonin α-asemassa esteriryhmään olevalta hiiliatomilta muodostaen enolaatin. Tämä enolaatti on nukleofiilinen ja reagoi toisen esteriryhmän elektrofiilisen karbonyylihiilen kanssa additioreaktiolla. Muodostuva tetraedrimäinen välituote hajoaa muodostaen ketoniryhmän ja alkoksidiryhmä poistuu lähtevänä ryhmänä. Muodostuva tuote sisältää happaman vedyn α-asemassa sekä ketonin että esterin karbonyyliryhmään nähden ja alkoksidi-ioni ottaa tämän happaman vedyn vastaan ja muodostuu stabiili enolaatti. Tästä enolaatista muodostuu tuote happokäsittelyn jälkeen. Käyttämällä kiraalisia apuaineita Reaktio voidaan suorittaa asymmetrisesti.
Heidi Widmer

Heidi Widmer (s. 28. helmikuuta 1991) on kanadalais-sveitsiläinen uransa lopettanut maastohiihtäjä, joka edustaa SAS Bern -seuraa. Widmer edusti Kanadaa kevääseen 2015 saakka, josta lähtien hän on edustanut Sveitsiä. Hänen isänsä on sveitsiläinen ja äitinsä kanadalainen, ja hänellä on molempien maiden kansalaisuus.
Sotšin olympialaisissa 2014 Widmer oli vapaan hiihtotavan sprintissä 43:s, 30 kilometrin vapaan hiihtotavan yhteislähtökilpailussa 52:s ja 10 kilometrin perinteisen hiihtotavan kilpailussa 57:s. Maastohiihdon maailmancupissa hän kilpaili ensimmäisen kerran tammikuussa 2008 Canmoren sprintissä. Maailmancupin pisteille hän pääsi ensimmäisen kerran joulukuussa 2015 oltuaan Davosin vapaan hiihtotavan sprintissä 30:s. Parhaimmillaan hän on ollut 29:s Planican vapaan hiihtotavan sprintissä tammikuussa 2016.
Widmer lopetti uransa maastohiihtäjänä keväällä 2018.
Andreas Katz

Andreas Katz (s. 8. tammikuuta 1988) on saksaläinen maastohiihtäjä, joka edustaa SV Baiersbronn -seuraa.
Alle 23-vuotiaiden MM-kilpailuissa 2010 Katz saavutti pronssia 30 kilometrin yhdistelmäkilpailussa. Pyeongchangin olympialaisissa 2018 hän sijoittui 50 kilometrin perinteisen hiihtotavan yhteislähtökilpailussa 14:nneksi, 15 kilometrin vapaan kilpailussa 25:nneksi, 30 kilometrin yhdistelmäkilpailussa 35:nneksi ja viestissä kuudenneksi. Seefeldin MM-kilpailuissa 2019 Katz sijoittui 15 kilometrin perinteisen hiihtotavan kilpailussa 13:nneksi ja yhdistelmäkilpailussa 28:nneksi.
Maastohiihdon maailmancupissa hän kilpaili ensimmäisen kerran joulukuussa 2009 Düsseldorfin vapaan hiihtotavan sprintissä. Ensimmäiset maailmancupin pisteensä hän saavutti Tour de Skillä 2009–2010 oltuaan Oberhofin vapaan hiihtotavan prologissa 11:s. Hänen paras sijoituksensa normaalissa maailmancupin kilpailussa on 14:s sija Planican perinteisen hiihtotavan 15 kilometriltä tammikuussa 2018.
Kargasok

Kargasok () on kylä, maalaiskunta ja Kargasokin piirin hallinnollinen keskus Tomskin alueella Venäjällä. Se sijaitsee Objoen varrella 427 kilometriä Tomskista luoteeseen. Kunnassa 11 200 asukasta (vuonna 2015).
Selkuppien maille perustettu Kargasokin kylä mainitaan ensimmäisen kerran vuonna 1640. Sen asukkaat harjoittivat maanviljelyä, puutarhanhoitoa, karjanhoitoa, kalastusta ja metsästystä sekä toimittivat polttopuita Obin höyrylaivoille. 1900-luvun alussa Kargasok toimi poliittisena karkotuspaikkana. Vuonna 1925 kylästä tuli piirikeskus, jonka väkilukua lisäsivät karkotetut kulakit. 1930-luvulla syntyi elintarviketeollisuutta ja metsäteollisuuspiiri, jonka pohjalta perustettiin vuonna 1976 metsäkombinaatti. 1960–1980-luvuilla Kargasokilla oli kaupunkimaisen taajaman status.
Seudun pääelinkeinoja ovat öljyn ja kaasun tuotanto sekä metsäteollisuus. Vuonna 2003 avattiin Kargasokin öljynjalostamo. Palveluihin kuuluu kaksi keskikoulua, ammattikoulu, lasten taidekoulu, kulttuuritalo ja piirisairaala. Kylässä toimii kansanperinnemuseo. Paikallislehtenä ilmestyy "Severnaja pravda".
Phnom Penh Crown FC

Phnom Penh Crown FC () on vuonna 2001 perustettu kambodžalainen Cambodia Leaguessa pelaava jalkapalloseura, jonka kotipaikka on Phnom Penh. Se on voittanut mestaruuden kuudesti. Se pelaa kotiottelunsa RSN Stadiumilla.
Seura voitti mestaruuden vuosina 2002 (tuolloin nimellä Samart United), 2008 (nimellä Phnom Penh Empire), 2010, 2011, 2014 ja 2015, sekä Kambodžan cupin vuosina 2008 ja 2009.
Kolpaševon piiri

Kolpaševon piiri () on kunnallishallintoalue Tomskin alueella Venäjällä. Vuonna 1924 perustetun piirin
pinta-ala on 17 112 neliökilometriä. Asukkaita on 38 800 henkeä (vuonna 2015).
Kolpaševon piiri sijaitsee Tomskin alueen keskiosassa Obin ja sen sivujoen Ketin laaksoissa. Se rajoittuu luoteessa Parabelin, idässä Verhneketjen sekä etelässä Moltšanovon, Tšajan ja Baktšarin piireihin. Seudulla on paljon metsiä ja soita. Hyötykaivannaisiin kuuluvat rautamalmi, öljy, turve, savi ja sapropeeli.
Hallinnollinen keskus on Kolpaševon kaupunki. Samannimisen kaupunkikunnan lisäksi piiriin kuuluu kahdeksan maalaiskuntaa: Dalneje, Inkino, Ivankino, Kopylovka, Novogornoje, Novosjolovo, Sarovka ja Tšažemto.
Asukkaat ovat etupäässä venäläisiä, ukrainalaisia, tataareja, valkovenäläisiä ja saksalaisia. Lisäksi on seudun kanta-asukkaita selkuppeja, hanteja ja evenkejä. Kaupunkiväestön osuus on 59,4 %.
Kolpaševosta on maantie- ja vesitieyhteys Tomskiin. Seudun pääelinkeinot ovat metsäteollisuus ja maatalous. Lisäksi on muun muassa elintarvike- ja metalliteollisuutta.
Hadley Caliman

Hadley Caliman (12. tammikuuta 1932 Idabel, Oklahoma – 8. syyskuuta 2010) oli yhdysvaltalainen bebop-tyylin tenorisaksofonisti ja huilisti. 
Caliman esiintyi tai levytti uransa aikana muun muassa Carlos Santanan, Mongo Santamarian, Joe Hendersonin ja Earl Hinesin kanssa. Suomessa hän vieraili Pori Jazz -festivaaleilla 1978 Freddie Hubbardin kvintetin jäsenenä.
Elämä ja ura.
Caliman syntyi valkoisen isän ja mustan äidin pojaksi, mikä ei tehnyt hänen lapsuuttaan ja nuoruuttaan helpoksi Keskilännen Oklahomassa keskellä 1930-luvun lamaa. Isän isän onnistui mitätöidä poikansa avioliitto, ja sen jälkeen Hadley Calliman eli äitinsä kanssa isän lähdettyä länsirannikolle. Eräänä päivänä kun poika oli noin kahdeksanvuotias, isä tuli hakemaan hänet luokseen Los Angelesiin, jossa työskenteli rautatiekokkina. Hadley Caliman kävi uudessa kotikaupungissaan Jefferson High Schoolia, jossa yksi hänen luokkatovereistaan oli tuleva jazztrumpetisti Art Farmer. Caliman sai Los Angelesissa saksofoninsoiton opettajakseen Dexter Gordonin.
Caliman teki seitsemän albumia omalla nimellään. Sen lisäksi häntä kuullaan muun muassa Santanan vuoden 1972 albumilla "Caravanserai", sen alun saksofoni-introssa ja viimeisellä raidalla ”Every Step of the Way”.
Caliman vietti huumeiden takia pitkiä aikoja vankilassa ja vieroitushoidoissa. 1980- ja 1990-luvuilla Caliman opetti Seattlen Cornish College of the Arts -oppilaitoksessa ja jäi virasta eläkkeelle 2003. Viime vuosinaan hän asui Washingtonin osavaltion Cathlametissa. Hän sairasti maksasyöpää, mutta esiintyi vielä vähän ennen kuolemaansa syyskuussa 2010.
Koževnikovon piiri

Koževnikovon piiri () on kunnallishallintoalue Tomskin alueella Venäjällä. Vuonna 1930 perustetun piirin pinta-ala on 3 907,5 neliökilometriä. Asukkaita on 20 500 henkeä (vuonna 2015).
Koževnikovon piiri sijaitsee Tomskin alueen eteläisimmässä osassa. Se rajoittuu pohjoisessa Šegarkan ja koillisessa Tomskin piireihin ja muualla Novosibirskin alueeseen. Seutu on pohjoista metsäaroa, jossa niittyjen lisäksi on haapa-, koivu-, sembramänty- ja kuusimetsiä. Piirin itäosan läpi virtaa Objoki, johon laskevat Šegarka ja Baksa. Hyötykaivannaisiin kuuluvat savi ja turve.
Hallinnollinen keskus on Koževnikovon kylä. Piiriin kuuluu kahdeksan maalaiskuntaa: Koževnikovo, Malinovka, Novopokrovka, Pesotšnodubrovka, Staraja Juvala, Tšilino, Urtam ja Voronovo. Asukkaista 89,1 % on venäläisiä, 4,0 % saksalaisia ja 3,0 % tšuvasseja (vuonna 2002).
Ennen venäläisten tuloa seudulla asui tataaripaimentolaisia ja karagasseja. Ensimmäinen venäläinen linnoitus rakennettiin vuonna 1684 Urtamiin. Erityisen paljon uudisasukkaita saapui 1800- ja 1900-lukujen vaihteessa.
Seudun pääelinkeino on maatalous, joka tuottaa muun muassa viljaa, maitoa ja lihaa.
Koževnikovo

Koževnikovo () on kylä, maalaiskunta ja Koževnikovon piirin hallinnollinen keskus Tomskin alueella Venäjällä. Se sijaitsee Objoen rannalla 109 kilometriä Tomskista lounaaseen. Kunnassa on 8 400 asukasta (vuonna 2015).
Koževnikovon kylä on syntynyt 1600-luvun lopulla. Vuonna 1930 siitä tuli piirikeskus. Nykyiseen kuntaan kuuluvat myös Astrahantsevon ja Kirejevskin kylät.
Seudun pääelinkeino on maatalous. Kylässä on myös elintarvike-, puunjalostus- ja metalliteollisuutta. Palveluihin kuuluvat kaksi keskikoulua, ammattikoulu, lasten harrastuskeskus, taidekoulu, kirjasto ja piirisairaala.
Kylässä asuu paljon vuonna 1941 karkotettuja saksalaisia, joilla on oma asuinalueensa ja luterilainen rukoushuone.
Henric Johan Kreij

Henric Johan Kreij (1698 –1766 Kakskerta) oli suomalainen kauppias, tehtailija ja kartanonomistaja.
Kreij’n suku lienee saksalaista tai hollantilaista perua ja tullut Suomeen Tallinnasta. Hänen puolisonsa vuodesta 1724 oli Anna Margaretha Ståhlhammar (1701–1758), Mustion rautaruukin patruunan tytär. Tammisaaren lähettyville Trollböleen asettunut Kreij harjoitti kauppaa paikallisten kanssa, mutta ulotti liiketoimensa myös Tukholmaan, Viipuriin ja Tallinnaan. Hän perusti jo 1700-luvun alussa Lorenz Hästeskon kanssa nykyaikaisen niin sanotun hollantilaisen sahan Trollböleen ja siitä luovuttuaan useampia muita sahoja. Naimisiin mentyään Kreij vuokrasi Mustion ruukin apeltaan vuonna 1732. Hän sai ruukin kokonaan omistukseensa vuonna 1744. Hän myös osti maata ja perintöoikeuksia kruununtiloihin Mustion ympäristöstä. Rautaruukin tuotanto oli päässyt vauhtiin vuonna 1726 uuden nippuvasarapajan ja vuotta myöhemmin valmistuneen kankivasarapajan myötä. Mustioon rakennettiin sahalaitos, jonka tuotteita vietiin ulkomaille aina Hollantia, Portugalia ja Espanjaa myöten, vaikka saha sai virallisen vientiluvan vasta vuonna 1818. Kreij perusti Palokosken sahan vuonna 1733 Vihdin ja Siuntion rajamaille, samoin kuin vuonna 1738 Haimoon sahan Vihtiin. Hänestä tuli Suomen huomattavimpia sahatavaran valmistajia. Hän myi myös Mustion ruukin myllyissä jauhettuja jauhoja. Kreij vuokrasi vuonna 1753 Mustion ensin vävyilleen Joachim von Glanille ja Magnus Linderille ja luovutti sitten ruukin maineen heille ja tyttärilleen. Hän siirtyi itse harjoittamaan laivanvarustustoimintaa ja kauppaa Älgön saarelle Räcknäsin säteriin, mutta perusti myös tiilitehtaan Pohjan Thomasböleen, ennen kuin luopui liiketoimistaan ja vetäytyi Turun lähelle Kakskerran Brinkhallin kartanoon. Sen hän oli hankkinut omistukseensa vuonna 1761.
Betty Carter

Betty Carter (alkujaan "Lillie Mae Jones", 16. toukokuuta 1929 Flint, Michigan – 26. syyskuuta 1998 Brooklyn, New York) oli yhdysvaltalainen jazzlaulaja, joka tunnettiin poikkeuksellisen taitavana improvisoijana ja scat-laulajana.
Carter opiskeli pianonsoittoa Detroitissa ja alkoi 16-vuotiaana esiintyä laulajana kaupungin klubeissa 1940-luvun puolivälissä, aluksi nimellä Lorene Carter. Lionel Hampton otti Carterin 1948 yhtyeensä laulusolistiksi, mutta sanoi vähän väliä tämän irti koska Carter improvisoi liikaa. Lopullisesti heidän tiensä erosivat 1951, minkä jälkeen Betty Carter esiintyi jazzklubeissa muun muassa Charlie Parkerin, Dizzy Gillespien, Miles Davisin, Muddy Watersin, T-Bone Walkerin ja Thelonious Monkin kanssa.
Vuosina 1960–1963 Betty Carter esiintyi ja levytti Ray Charlesin kanssa, kunnes vetäytyi kiertue-elämästä mentyään naimisiin. Avioliitto ei kuitenkaan kestänyt monta vuotta, ja 1960-luvun lopulla Betty Carter esiintyi taas. Hän julkaisi vuoden 1971 albuminsa omalla Bet-Car-levymerkillään. 1970-luvulla Carter kiersi yliopistoissa pitämässä konsertteja ja työpajoja. Vuosikymmenen lopulla hän kiersi Eurooppaa ja vieraili trioineen myös Pori Jazz -festivaaleilla 1978.
Vuonna 1988 Betty Carter sai Grammy-palkinnon albumistaan "Look What I Got!" Vuonna 1993 hän aloitti Jazz Ahead -hankkeensa, jonka tuloksena 20 nuorta jazzmuusikkoa sai viettää viikon harjoitellen ja säveltäen hänen kanssaan. Vuonna 2012 albumi "The Audience with Betty Carter" (1980) valittiin mukaan Yhdysvaltain kongressin kirjaston National Recording Registry -kokoelmaan, johon kootaan esteettisesti, historiallisesti tai kulttuurisesti merkittäviä yhdysvaltalaisia äänitteitä.
Bill Clinton myönsi Betty Carterille 1997 National Medal of Arts -palkinnon. Carter kuoli haimasyöpään 69-vuotiaana 1998.
Tamarod

Tamarod (, ”kapinointi”) oli Egyptissä toiminut oppositioliike, joka tähtäsi maan 
presidentin Muhammad Mursin syrjäyttämiseen. Mursin vastustus pohjautui siihen, että hän oli muslimi, Tamarod kannatti maallista hallitusta.
Tamarod väitti keränneensä 22 miljoonaa nimeä Mursia vastaan. Tamarod järjesti Mursin hallinnon kukistaneet protestit, joihin osallistui valtava määrä ihmisiä. Kenraali Abdel Fattah al-Sisi kaappasi 3. heinäkuuta 2013 vallan ja syrjäytti Mursin.
Perustaminen.
Tamarodin perusti Arabikevään aktivisti Mahmoud Badr.
Tamarod myös julisti, ettei vuoden 2011 vallankumous ollut muuttanut mitään: parantanut köyhien asemaa, luonut turvallisuutta ja protesteissa tapetut hallituksen vastustajat eivät edelleenkään saaneet oikeutta.
Nimien keräys.
Tamarod tähtäsi 15 miljoonan nimen keräämiseen ennen 20. kesäkuuta 2013, jolloin oli kulunut vuosi islamistisen Mursin valinnasta. Mursi oli voittanut 13 miljoonalla äänellä kesällä 2012 presidentinvaalit. Reuters väitti, että Egyptin sisäministeriö ja poliisit olisivat auttaneet Tamarodia nimien keruussa ja mielenosoitusten järjestämisessä.
Liike ilmoitti 29. kesäkuuta keränneensä yli 29 miljoonaa ääntä. Moni myönsi tosin kirjoittaneensa paperin jopa 20 kertaa. Tamarodia vastusti Muslimiveljeskunta, johon presidentti Mursikin kuului. Muslimiveljeskunnan "Tagarrod" (”puolueettomuus”) -kampanja keräsi 11 miljoonaa ääntä.
Mursi pois vallasta.
Tamarod auttoi aloittamaan kesän 2013 protestit. Näiden takia
armeija syrjäytti Mursin sotilasvallankaappauksessa 3. heinäkuuta 2013. Edellisenä päivänä Tamarod oli uhannut Mursia siviilivastarinnalla. 
Yhdysvaltoja vastaan.
Kun Mursi oli syrjäytetty, Yhdysvallat arvosteli sotilasvallankaappausta. Tamarod aloitti kampanjan Yhdysvaltoja vastaan. Tamarod kannatti Syyrian hallitusta maan sisällissodassa.
Tamarod 2, Taharor.
Vuonna 2014 Tamarodista irtautui vallan kaapannutta kenraali Al-Sisiä vastustava "Tamarod 2" tai "Taharor", joka ajoi Mohamed ElBaradeita presidentiksi. Taharorin mukaan Tamarod ei piitannut poliisiväkivallasta. Nämä entiset Tamarodin jäsenet väittivät,
että jotkut Tamarodin perustajista kuuluivat salaiseen polisiin. Tamarodia on myös eräiden ääninauhojen pohjalta väitetty vallan kaapanneen kenraali al-Sisin avustajiksi.
Krivošeinon piiri

Krivošeinon piiri () on kunnallishallintoalue Tomskin alueella Venäjällä. Vuonna 1924 perustetun piirin pinta-ala on 4 379 neliökilometriä. Asukkaita on 12 500 henkeä (vuonna 2015).
Piiri sijaitsee Tomskin alueen keskiosassa. Se rajoittuu pohjoisessa Moltšanovon, idässä Asinon, etelässä Tomskin ja Šegarkan sekä lännessä Baktšarin piireihin. 
Pinta-alasta 78 % on metsää. Piirin läpi virtaa Objoki. Hyötykaivannaisiin kuuluvat hiekka ja sora.
Hallinnollinen keskus on Krivošeinon kylä. Piiriin kuuluu seitsemän maalaiskuntaa: Ištan, Krasnyi Jar, Krivošeino, Novokrivošeino, Petrovka, Pudovka ja Volodino. Asutuskeskuksia on yhteensä 22.
Seudun pääelinkeinot ovat maanviljely ja metsäteollisuus. Paikallislehtenä ilmestyy "Raionnyje vesti".
Jouluhalko (leivos)

Jouluhalko () on perinteinen ranskalainen puuhalon muotoinen koristeltu joululeivonnainen, jota tarjoillaan etenkin Ranskassa ja joissakin ranskankielisissä maissa. Tämä kulinaristinen perinne juontaa juurensa vanhemmasta kelttiläisestä tavasta polttaa jouluhalkoa, jolla juhlittiin talvipäivänseisausta. Kaupunkiasutuksen myötä puun polttamisen perinne kävi mahdottomaksi, ja suuri halko korvattiin pienemmällä oksalla, joka asetettiin keskelle pöytää ja ympäröitiin erilaisilla herkuilla. Tämä oksa muuttui vähitellen leivokseksi pariisilaisleipureiden ansiosta 1800-luvun lopulla.
Jouluhalko valmistetaan kääretortun tapaan käärimällä taikinalevy täytteineen sylinterin muotoiseksi rullaksi. Taikinanpalasilla kääröön saatetaan tehdä kohoumia oksakohdiksi, minkä jälkeen halko kuorrutetaan. Perinteisesti kuorrutuksessa ja täytteessä käytetään kahvin tai suklaan avulla värjättyä voikreemiä, mutta nykyään tarjolla on myös kevyempiä vaihtoehtoja. Jouluhalon täytteenä voidaan käyttää esimerkiksi jäätelöä, kastanjasosetta tai marsipaania ja kuorrutuksena suklaavaahtoa. Puun kuorta jäljittelevä pinta viimeistellään tomusokerilla ja vetämällä kuorrutukseen uria haarukalla. Lopuksi halko koristellaan piikkipaatsaman oksilla tai erilaisilla muovista, marsipaanista tai sokerista valmistetuilla hahmoilla kuten sienillä, eläimillä, tontuilla ja joulupukeilla.
Krivošeino

Krivošeino () on kylä, maalaiskunta ja Krivošeinon piirin hallinnollinen keskus Tomskin alueella Venäjällä. Se sijaitsee Objoen vasemmalla rannalla 170 kilometriä Tomskista luoteeseen. Kunnassa on 5 800 asukasta (vuonna 2015).
Kunnan pinta-ala on 559,1 neliökilometriä. Keskuskylän lisäksi siihen kuuluvat Novoislambulin ja Žukovon kylät.
Krivošeinon kylä mainitaan ensimmäisen kerran vuonna 1740. Vuonna 1868 sinne rakennettiin kirkko. Vuonna 1920 muodostettiin Krivošeinon kyläneuvosto ja vuonna 1925 kylästä tuli piirikeskus. 1930-luvulla seudulle asutettiin karkotettuja kulakkeja.
Krivošeinon kautta kulkee Tomskin ja Kolpaševon välinen maantie. Tärkeimmät elinkeinot ovat maanviljely ja metsäteollisuus. Palveluihin kuuluvat keskikoulu, ammattikoulu, lasten harrastuskeskus, musiikkikoulu, kulttuuritalo, kaksi kirjastoa ja piirisairaala. Paikallislehtenä ilmestyy "Raionnyje vesti".
Reniini-angiotensiinijärjestelmä

Reniini-angiotensiinijärjestelmä tai Reniini-angiotensiini-aldosteronijärjestelmä on verenpainetta ja nestetasapainoa säätelevä hormonaalinen järjestelmä. 
Verenpaineen laskiessa munuaisten jukstaglomerulaariset solut erittävät verenkiertoon reniiniä. Veriplasmassa reniini pilkkoo maksan tuottamasta angiotensinogeenista angiotensiini I:stä. Angiotensiinikonvertaasientsyymi (ACE) puolestaan hajottaa tämän angiotensiini II:ksi. Angiotensiini II supistaa verisuonia nostaen näin verenpainetta. Angiotensiini II saa myös aikaan aldosteronierityksen lisääntymistä lisämunuaisissa, sekä lisää antidiureettisen hormonin eritystä aivolisäkkeen takaosasta. Aldosteroni vähentää natriumin ja veden eritystä virtsaan, mikä niin ikään nostaa verenpainetta.
Minä, Claudius (televisiosarja)

Minä, Claudius ("I, Claudius") on brittiläinen historiallinen draamasarja, joka perustuu Robert Gravesin romaaniin "Minä, Claudius" ja sen jatko-osaan "Claudius jumala". "Minä, Claudius" ilmestyi BBC:n tuottamana vuonna 1976. Sarjan on ohjannut Herbert Wise ja käsikirjoittanut Jack Pulman.
Sarjan tapahtumat sijoittuvat Rooman keisarikuntaan. Tarina seuraa Derek Jacobin näyttelemän Claudiuksen nousua hylkiöstä kunnioitetuksi keisariksi.
Vuonna 2000 British Film Instituten kyselyssä ammattilaiset valitsivat sarjan kaikkien aikojen 12. parhaaksi brittiläiseksi TV-ohjelmaksi.
How to Get Away with Murder

How to Get Away with Murder on yhdysvaltalainen draamasarja, jonka ensimmäinen jakso esitettiin ABC-televisiokanavalla 25. syyskuuta 2014. Sarjan päähenkilöinä ovat rikosoikeuden professori Annalise Keating ja hänen firmassaan työskentelevät Bonnie Winterbottom ja Frank Delfino sekä viisi opiskelijaa Connor Walsh, Wes Gibbins, Asher Millstone, Michaela Pratt ja Laurel Castillo, jotka puolustavat rikoksesta syytettyjä ja sekaantuvat itsekin murhatapaukseen. Kaudella kolme myös Oliver Hampton siirtyy yhdeksi sarjan päähenkilöksi.
Syyskuussa 2015 Viola Davis palkittiin roolistaan parhaan naispääosan Emmy-palkinnolla ensimmäisenä tummaihoisena naisena gaalan historiassa. Davis on palkittu myös People’s Choice- ja Screen Actors Guild -palkinnoilla.
Sarja päättyi kuuden kauden jälkeen 14. toukokuuta 2020.
Juoni.
Menestyvä puolustusasianajaja Annalise Keating vetää Middletonin yliopistolla rikosoikeuden perusteiden kurssia ja ottaa viisi menestyneintä opiskelijaa töihin yritykseensä. Opiskelijat – Wes, Connor, Michaela, Asher ja Laurel – avustavat häntä etsimään todisteita yrityksensä asiakkaiden syyttömyydestä. Kun yliopistokampukselta löytyy kadonneen opiskelijatytön Lila Stangardin ruumis, Annalise pelkää miehensä Sam Keatingin sekaantuneen tapaukseen.
Sarjan kahdeksassa ensimmäisessä jaksossa nähdään välähdyksiä tulevista tapahtumista. Avausjaksossa, jossa on siirrytty kolmen kuukauden päähän tulevaisuuteen, neljä opiskelijaa – Wes, Connor, Laurel ja Michaela – yrittävät päästä sopuun ruumiin hävittämisestä.
Toinen kausi alkaa siitä, kun opiskelijat ja Annalise saavat uuden jutun johon Catherine ja Caleb Hapstall liittyvät. Myöhemmin Asher ajaa suutuksissaan syyttäjä Emily Sinclairin yli, myöhemmin samana päivänä Wes ampuu Annalisea hänen käskettyä.
Kolmannen kauden alussa Oliver jättää Connorin. Kauden puolivälissä Annalisen talo syttyy palamaan ja Wes on murhattu sinne. Myös Laurel oli talossa tulipalon aikana ja myöhemmin selviää, että Laurel on raskaana Wesille. Annalisea syytetään Wesin murhasta mutta hänet vapautetaan syytteistä. Kauden lopussa Connor paljastaa käyneensä talossa juuri ennen tulipaloa ja yrittäneen pelastaa Wesin. Myös piirisyyttäjä Todd Denver kaappaa Connorin sanoen, että Connor olisi murhannut sam Keatingin. Kun Connor pelastettiin Annalisen avulla Oliver sanoo, että Connor on hänen tärkein asia koko elämässään ja he voivat muuttaa vaikka Kaliforniaan ja tehdä mijoona lasta. Lopuksi Oliver kysyy "Menisitkö naimisiin kanssani?".
Neljännen kauden alussa Annalise antaa potkut kaikille hänen työntekijöilleen myös Bonnielle. Oliver ei ole vielä saanut vastausta Connorilta kosintaan, mutta Connor myöhemmin sanoi hänelle, että haluaa mennä naimisiin mutta ei vielä, koska haluaa tehdä sen oikein. Opiskelijat hakevat työpaikkoja ja vain Michaela saa työpaikan. Connor lopettaa opiskelun (myöhemmin kaudella Connor sanoo, että hän reputti). Laurel on varma, että hänen isänsä liittyy Wesin murhaa, joten hän Michaelan ja Oliverin avulla etsii todisteita isäänsä vastaan.
Bahman Ghobadi

Bahman Ghobadi (بهمن قبادی tai "Qobadi", s. 1. helmikuuta 1969 Baneh, Iran) on iranilainen elokuvaohjaaja, käsikirjoittaja ja -tuottaja, syntyperältään kurdi. 
Ghobadi syntyi Iranin Kurdistanissa 1969 ja muutti pikkupaikkakunnalta maakunnan pääkaupunkiin perheensä kanssa Irakin–Iranin sotavuosina 1983. Hän kiinnostui valokuvauksesta ja lähti Teheraniin opiskelemaan elokuvaa. Hän kuuli Abbas Kiarostamin suunnittelevan Kurdistaniin sijoittuvaa elokuvaa, otti tähän yhteyttä ja pääsi toisen kuvausryhmän ohjaajaksi ja pieneen rooliin elokuvassa "Tuuli meitä kuljettaa" (Bad ma ra khahad bord, 1999). Myös Mohsen Makhmalbafin tytär Samira Makhmalbaf roolitti Ghobadin yhdeksi kiertokoulunopettajaksi Kurdistaniin sijoittuvaan elokuvaansa "Liitutaulut" (Takhté siah, 2000).
Ghobadi perusti oman Mij-tuotantoyhtiön edistämään kurdien elokuvakulttuuria. Hänen elokuviaan ovat orvoksi jääneestä sisarusparvesta kertova "Juopuneiden hevosten aika" (Zamani barayé masti asbha, 2000), joka sai Kultainen kamera -palkinnon Cannesin elokuvajuhlilla, ja "Puolikuu" (Niwemang, 2006).
Vanessa Lengies

Vanessa Brittany Lengies (s. 21. heinäkuuta 1985 Montréal, Quebec) on kanadalainen elokuva- ja televisionäyttelijä, tanssija ja laulaja. Hän on parhaiten tunnettu roolistaan kanadalaisessa nuortensarjassa "Pelottaako?", Roxanne Bojarskin roolista tv-sarjassa "American Dreams" sekä Sugar Mottan roolista "Glee"-sarjassa. 
Lengiesin ura alkoi ääninäyttelijänä kymmenvuotiaana, kun hän lainasi ääntään "Arttu" -lastensarjan Emily-hahmolle vuosina 1996–2006. Hän on lisäksi esiintynyt muun muassa sarjoissa "Teinitytön kasvatusopas", "Aavekuiskaaja", "C.S.I. Miami" ja "Castle".
Lengies syntyi Kanadan Montréalissa saksalaiselle isälle ja egyptiläiselle äidille. Hän kasvoi Hudsonin pikkukaupungissa Quebecin osavaltiossa.
Zyrjanskoje

Zyrjanskoje () on kylä, maalaiskunta ja Zyrjanskojen piirin hallinnollinen keskus Tomskin alueella Venäjällä. Se sijaitsee Tšulymjoen varrella 141 kilometriä Tomskista koilliseen. Kunnassa on 8 300 asukasta (vuonna 2015).
Kunnan pinta-ala on 803,62 neliökilometriä. Keskuskylän lisäksi siihen kuuluvat Berlinkan, Bogoslovkan, Krasnojarkan ja Semjonovkan kylät sekä Pritšulymskin asutus.
Zyrjanskojen kylä on syntynyt 1600-luvulla. 1800-luvun puolivälistä lähtien se oli samannimisen volostin ja vuodesta 1924 piirin keskus. Asukkaat harjoittivat maanviljelyä, karjanhoitoa, puutarhanhoitoa sekä sembramännyn siementen, marjojen ja sienten keräilyä. Metsästys menetti merkityksensä riistan ehtyessä. Zyrjanskojessa oli vuonna 1854 rakennettu puukirkko ja vuotuiset kaksi viikkoa kestäneet markkinat.
Zyrjanskojen kautta kulkee Bolšedorohovon ja Teguldetin välinen maantie. Paikallisia elinkeinoja ovat maanviljely ja puunhankinta. Kylässä toimii tielaitos, metsätalous ja leipomo.
Palveluihin kuuluvat keskikoulu, lasten taidekoulu ja piirisairaala.
Samuli Rasilainen

Samuli Rasilainen (s. 21. kesäkuuta 1996 Oulu) on suomalainen entinen jääkiekkomaalivahti. Hän pelasi kaudella 2015–2016 kahdessa ottelussa Espoo Bluesin SM-liigajoukkueessa ja kaudella 2016–2017 Rasilainen pelasi Mestistä konkurssiin ajautuneen Bluesin tilalle perustetussa Espoo Unitedissa, kunnes hän joulukuussa 2016 lopetti pelaajauransa vain 20-vuotiaana keskittyäkseen siviilielämäänsä. Rasilainen saavutti juniorina mm. yhden A-nuorten SM-hopean ja -pronssin.
Ura.
Seuraura.
Rasilainen on Oulun Kärppien kasvatti. Hän pelasi juniorina sittemmin Ylivieskan Jääkarhujen ja JHT Kalajoen yhdistelmäjoukkueessa, jonka Rasilainen torjui C-nuorten I-divisioonan mestaruuteen kauden 2011–2012 päätteeksi. Hänellä oli myös sarjan paras torjuntaprosentti (92,0%). Kaudeksi 2012–2013 Rasilainen siirtyi Espoo Bluesin B-nuoriin. Kaudella 2014–2015 hän jakoi varsin tasaisesti seuran A-nuorten torjuntavastuun Christoffer Hernbergin kanssa ja pelasi runkosarjassa 21 ottelua. Pudotuspeleissä Rasilainen jäi ilman peliaikaa. Hän voitti kauden päätteeksi A-nuorten SM-pronssia. Rasilainen edusti Bluesia kauden aikana myös Junior Club World Cupissa.
Kaudella 2015–2016 Rasilainen nousi Bluesin SM-liigajoukkueeseen. Hän nousi joukkueen kokoonpanoon liigaotteluun ensimmäisen kerran 16. joulukuuta 2015 Porin Ässiä vastaan, kun Kaapo Kähkönen liittyi alle 20-vuotiaiden maajoukkueen mukaan. Rasilainen sai ottelussa myös ensimmäiset minuuttinsa SM-liigassa, kun Bluesin maalilla aloittanut Christian Engstrand sai ulosajon keihästämisestä ajassa 54.59. Rasilainen sai ottelussa tililleen yhden torjunnan ainoasta häntä kohti tulleesta laukauksesta. Hän pelasi kauden aikana kahdessa ottelussa yhteensä noin 45 minuuttia. Suurimman osan kaudestaan Rasilainen pelasi Bluesin A-nuorissa, jossa hän voitti kauden päätteeksi SM-hopeaa.
Rasilainen siirtyi kaudeksi 2016–2017 konkurssiin ajautuneen Bluesin tilalle perustettuun Espoo Unitediin, joka siirtyi pelaamaan Mestistä. Hän vietti alkukauden lähinnä kakkosmaalivahtina Rasmus Tirroselle ja pelasi viisi ottelua, kunnes joulukuussa 2016 Rasilainen päätti lopettaa koko pelaajauransa keskittyäkseen siviilielämäänsä.
Maajoukkueura.
Rasilainen on pelannut yhden poikien maaottelun.
Pattie Boyd

Patricia Anne ”Pattie” Weston (o.s. Boyd, s. 17. maaliskuuta 1944 Taunton, Somerset, Iso-Britannia) on brittiläinen malli, valokuvaaja ja kirjailija. Hän oli sekä George Harrisonin että Eric Claptonin ensimmäinen vaimo. Boyd meni kolmannen kerran naimisiin 30. huhtikuuta 2015, Rod Westonin kanssa.
Boyd julkaisi "Wonderful Tonight" -nimisen omaelämäkerran elokuussa 2007.
Aune Innala

Aune Inkeri Innala (vuoteen 1936 Nylund; 12. heinäkuuta 1906 Tampere – 31. maaliskuuta 1999 Helsinki) oli suomalainen varatuomari, toimistopäällikkö ja kansanedustaja 1951–1962.
Aune Innalan vanhemmat olivat kauppias Selim Alarik Nylund ja Hulda Aliina o.s. Ponkala. Hän suoritti ylemmän oikeustutkinnon 1934 ja sai varatuomarin arvon 1937. Innala työskenteli muun muassa Latvian Tampereen-varakonsulaatin sihteerinä 1930–1940, Hämeen lääninhallituksessa 1936–1938, Rakennushallituksen kamreerina 1939–1948 sekä Valtiontalouden tarkastusviraston ylitarkastajana 1948–1962 ja kansliatoimiston toimistopäällikkönä 1962–1969.
Innala toimi kokoomuksen kansanedustajana Uudenmaan läänin vaalipiiristä 1951–1954 ja Helsingin kaupungin vaalipiiristä 1954–1962. Hän oli myös kokoomuksen puoluehallituksen jäsen 1957–1958 ja puoluevaltuuston jäsen 1959–1964.
Teokset.
Aune Innala kirjoitti kolme historiateosta.
Al-Mamun

Al-Mamun ("Al-Mamūn", "Abū Jaʿfar Abdullāh al-Maʾmūn ibn Harūn" tai "Al-Ma'mun", syyskuu 786 – 9. elokuuta 833) oli abbasidivaltion kalifi vuosina 813–833. Hänen isänsä Harun al-Rašid jakoi kalifaatin pojilleen niin, että al-Aminista tuli kalifi, kun taas vanhin poika al-Mamun sai hallittavakseen Mervin kaupungista johdetun valtion itäosan eli Iranin.. Seurauksena oli tuhoisa sisällissota, joka päättyi neljä vuotta kestettyään vuonna 813, kun Mamunin armeija valtasi ja ryösti Bagdadin. Mamun pysyi Mervissä vielä kuusi vuotta, mutta joutui lopulta siirtymään Bagdadiin, vaikka Keski-Aasiassa oli käynnissä Babakin johtama kapinaliike. 
Kaikkia arabihallitsijoita on ollut tapana kutsua kalifeiksi, mutta todellisuudessa vasta Mamun otti käyttöön tämän kunnianimen "Khalifat Allah". Mamun poimi nimen menneisyydestä, sillä Abd al-Malik oli jo ehtinyt käyttää sitä 200 vuotta aikaisemmin. Mamun halusi korostaa ”Jumalan seuraaja” -nimellä asemaansa yhtä aikaa sekä hallitsijana että imaamina, sekä maallisen että jumalallisen vallan haltijana. Käsitys hallitsijan kaksoisroolista vastasi iranilaisia perinteitä, mutta Mamun joutui sen johdosta katkeraan riitaan islamilaisen papiston kanssa. 
Arabikalifaatissa kehittynyt uusi sääty, islamilainen papisto, "ulama" eli tietäjät tai oppineet, antoi tässä vaiheessa ensimmäisen kerran todisteen paitsi olemassaolostaan myös vaikutusvallastaan. Mamunin vastaveto papiston vallan kasvua vastaan oli tukea rationaalista islamin suuntausta, niin sanottuja mu'taziliitteja. He edustivat uskonoppineita, joiden ajattelu oli saanut virikkeitä kreikkalaisesta filosofiasta. Sen vaikutuksesta heitä kiinnosti kriittinen ajattelu, ja he näkivät muita vähemmän arvoa jyrkkien uskonnollisten dogmien vartioinnissa. Kalifi alkoi suosia mu'taziliitteja ja teki suuntauksesta ainoan virallisesti hyväksytyn. Papiston vastarinta johti siihen, että vuonna 827 Mamun päätyi perustamaan inkvisition, "mihnan," valvomaan, että "ulama" noudattaisi hänen valitsemansa koulukunnan oppeja. Symboliseksi pääasiaksi nousi kysymys siitä, oliko Koraani luotu (jolloin sitä saattoi järkiperäisesti arvioida) vai oliko se ollut aina olemassa. 
Al-Mamunin aikana kalifin hovikirjasto eli Viisauden talo eli kukoistuskauttaan. Al-Mamunin tarkoituksena oli kääntää persialaista ja kreikkalaista kirjallisuutta arabiaksi tavoitteena koota uudelleen maailmalle hajonnut Zarathustran kirjoittama "Avesta". Tätä varten palkattiin kääntäjiä. Abbasidivaltio eli vahvinta kauttaan hänen aikanaan, sillä jälkeen dynastia taantui.
Seuraaja.
Mamunin seuraaja kalifina oli hänen poikansa al-Mutasim. Tämä muutti vuonna 836 Bagdadista sadan kilometrin päähän Samarraan päästäkseen eroon Bagdadin valtapelistä, johon armeijan lisäksi osallistui persialainen hallintoeliitti. Kalifi al-Mamun oli jo aloittanut Khorasanista värvätyn armeijansa eli ”dynastian poikien” korvaamisen turkkilaisperäisellä armeijalla luodakseen itselleen enemmän liikkumavaraa ja päästäkseen eroon klaanien vaikutusvallasta. Mutasim jatkoi tätä toimintaa, joka lopulta johti turkkilaisista orjista kootun armeijan vallankaappaukseen.
Samira Makhmalbaf

Samira Makhmalbaf (; s. 15. helmikuuta 1980 Teheran) on iranilainen elokuvaohjaaja. Isänsä Mohsen Makhmalbafin ammattiin kouluttama esikoistytär löi itsensä läpi jo 17-vuotiaana ohjaamallaan dokumenttielokuvalla "Omena" (Sib, 1998). Se kertoo fundamentalisti-isän 12-vuotiaista kaksostyttäristä, jotka on suljettu kotiinsa. Sillä hän pääsi Cannesin elokuvajuhlien pääkilpailusarjaan kaikkien aikojen nuorimpana ohjaajana. Hänen ensimmäinen näytelmäelokuvansa, Kurdistanin maaseutua kiertävistä opettajista kertova "Liitutaulut" (Takhté siah, 2000) valittiin Cannesin kilpailusarjaan vuonna 2000. Hänen muita elokuviaan ovat naisten asemaa talebanihallinnon jälkeisessä Kabulissa käsittelevä "Kello 5 iltapäivällä" (Panj é asr, 2003) ja "Two-Legged Horse" (Asbe du-pa, 2008), jonka aiheena on kahden pojan välille syntyvä väkivaltainen suhde.
Samira Makhmalbaf on käsikirjoittanut useimmat elokuvansa yhdessä isänsä Mohsen Makhmalbafin kanssa. Koko perhe on elokuva-alalla: äiti Marzieh ja pikkusisko Hana ovat myös ohjanneet omia elokuviaan.
Isänsä tavoin Samira Makhmalbaf ja hänen elokuvansa ovat Iranin vallanpitäjien ja muiden islam-fundamentalistien epäsuosiossa. "Two-Legged Horse" -elokuvan kuvaukset keskeytyivät Pohjois-Afganistanissa, kun kuvauspaikalla räjäytettiin pommi ja kuusi kuvausryhmän jäsentä loukkaantui hengenvaarallisesti. Kuvaukset saatettiin loppuun salassa pidetyissä kuvauspaikoissa.
Samira Makhmalbaf oli yksi vuoden 2009 Sodankylän elokuvajuhlien vieraista.
Flokumafeeni

Flokumafeeni on voimakas rotanmyrkkynä käytetty antikoagulantti. Se on toisen polven 4-hydroksikumariini-johdannainen ja K-vitamiini -antagonisti. Sitä kutsutaan "super-varfariiniksi" sen voimakkuuden takia sekä sen vuoksi, että sillä on ominaisuutena kertyä myrkkyä saaneen organismin elimistöön.
Flokumafeeni on hajuton, väritön-kermanvärinen kiteinen kiinteä aine. Se vaikuttaa nieltynä ja ihon läpi. Se on kertamyrkky ja yksi syöntikerta riittää surmaamaan jyrsijän.
Suomessa aine on vain ammattikäyttöön ja sitä myydään tuotenimellä Storm® Se kehitettiin 1984 Shell International Chemical:in laboratoriossa.
Toksisuus.
Useimmille jyrsijälaeille on 1 mg/kg, mutta se voi vaihdella eri lajien välillä 0.12 mg/kg: Kenttämyyrä; 10 mg/kg Kaironokahiiri. Koirille 0.075–0.25 mg/kg.
Vasta-aine.
Antidoottina eli vastamyrkkynä annetaan K1-vitamiinia.
Johan Falk (elokuvasarja)

Johan Falk on ruotsalainen 20-osainen elokuvasarja, joka kertoo Ruotsin poliisin erikoisyksikössä työskentelevän Johan Falkin elämästä. Falkia esittää Jakob Eklund. Vuosien 2009–2013 elokuvat perustuvat Ruotsin poliisin tietolähteen Peter Rätzin elämään. Elokuvissa poliisin tietolähteenä on Frank Wagner (Joel Kinnaman). Muissa pääosissa nähdään muun muassa Jens Hultén, Mikael Tornving ja Meliz Karlge.
Elokuvasarjaa on Ruotsin televisiossa esittänyt TV4-kanava, joka on ollut myös mukana tuotannossa. Suomessa MTV3 on esittänyt elokuvasarjaa.
Jakob Eklund

Jakob Anders Eklund on ruotsalainen näyttelijä. Hän on näytellyt useissa elokuvissa ja televisiosarjoissa, kuten pääroolia "Johan Falk" -elokuvasarjan kaikissa 20 osassa. Lisäksi hän näytteli yhtä päärooleista Wallander-elokuvassa "".
Johan Falk -elokuvat.
Eklund näyttelee "Johan Falk -"elokuvissa Ruotsin poliisin erikoisyksikössä työskentelevää Johan Falkia.
Yksityiselämä.
Eklund on naimisissa näyttelijä Marie Richardsonin kanssa. Heillä on kaksi lasta (s. 1995 ja 2000). Lisäksi Eklundilla vuonna 1980 syntynyt tytär aiemmasta suhteesta.
Torkkeli

Torkkeli tarkoittaa seuraavia
Sukunimi.
Seuraavien merkittävien suomalaisten sukunimi on Torkkeli
Donggutuon löytöpaikka

Donggutuon löytöpaikka (, ) on arkeologinen kohde Kiinassa Hebein maakunnan Yangyuanin piirikunnassa, Donggutuon kylän lähellä. Samannimiset kohde ja kylä sijaitsevat Nihewanin altaassa, joka on paleoliittisten kohteiden otollinen löytöalue. Donggutuon kylässä sijaitsee alueen tutkimuskeskus (Nihewan Apeman Station).
Kohde.
Tämä arkeologinen ja geologinen kohde sijaitsee neljä kilometriä etelään Nihewanin kylästä. Se on ehkä eniten tutkittu kohde Nihewanin altaan alueella. Altaan sedimenttien paksuus on täällä yli 40 metriä, josta altaan yläosaan on viime jääkauden aikana kerrostunut viisi metriä paksu lössikerros. Eläinten fossiileja ja ihmisen toiminnan jäänteitä sisältävä kerrostuma sijaitsee 40 metrin syvyydessä ja se on 3–5 metriä paksu. Tutkittavaa aluetta on noin 40 000 m².
Tutkimushistoria.
Kohde löytyi vuonna 1981 ja se ajoitettiin seuraavana vuonna. Siellä on suoritettu viisi erillistä kaivausta vuosina 1981–1985. Kohdetta on tutkittu myös vuosina 1991, 1992, 1997, 2000 ja 2001. Koska se on hyvin vanha kohde, tutkitaan sitä intensiivisesti. Tarkoituksena on selvittää, millainen oli ensimmäisen ihmisen elämä Kiinassa.
Löytöaineisto.
Artefakteja on löytynyt viidestä eri kerrostumasta. Ylimmät kolme löytökerrosta ovat muodostuneet siltin ja hiekan sekaiseen maahan. Toiseksi alin kerrostuma muodostui rantakivien väliin silttiseen hiekkaan. Alin kerrostuma on hiekkaisessa siltissä. Nämä maakerrokset viittaavat veden jatkuvaan läsnäoloon ja paikalla tiedetäänkin olleen muinainen järvi. Kiviesineet ovat työstettyjen kivien ytimiä, iskukiviä, säleitä ja muotoiluja kiviä. Kiviesineitä ja eläinten fossiileja on löytynyt yhteensä lähes 2 500. Kiviesineiden työstämistapaa on kutsuttu "Donggutuon kulttuuriksi" ja niiden halkaisijan keskikoko vaihtelee 20–50 millimetriin. Työkalut valmistettiin tällä samaisella löytöpaikalla.
Artefaktien löytökerrostuma on ajoitettu paleomagnetostratigrafian avulla noin 1,1 miljoonaa vuotta vanhaksi, koska sen katsotaan sijaitsevan Jaramillon paleomagneettisen kauden alapuolella.
Suomenlinna (kaupunginosa)

Suomenlinna () on Helsingin kylämäinen kaupunginosa, jossa asuu noin 700 henkeä. Sen tunnetuin osa on Suomenlinnan merilinnoitus. Kaupunginosan maapinta-ala on 2,21 neliökilometriä, ja työpaikkoja Suomenlinnassa oli vuoden 2022 lopussa 386 henkilölle.
Kaupunginosajaossa Suomenlinna muodostaa oman kaupunginosansa, mutta piirijaossa Suomenlinna on Ullanlinnan peruspiirin osa-alue.
Suomenlinnan kaupunginosa muodostuu kahdeksasta saaresta, joista Kustaanmiekka, Susisaari, Iso Mustasaari, Pikku Mustasaari ja Länsi-Mustasaari ovat joko sillan tai maakannaksen ansiosta yhteydessä toisiinsa. Susisaaren ja Kustaanmiekan välillä aikoinaan ollut salmi on täytetty. Näiden saarten muodostaman ryhmän itäpuolitse kulkee Kustaanmiekan salmi ja länsipuolitse Särkänsalmi, jotka ovat tärkeimmät avomereltä Helsingin Kruunuvuorenselälle ja Eteläsatamaan johtavat laivaväylät. Suomenlinnan kaupunginosaan kuuluvat myös Särkkä, Lonna ja Pormestarinluodot.
Asuminen.
Suomenlinnassa on noin 350 asuntoa, joista valtio omistaa noin 330 ja niitä vuokraa Suomenlinnan hoitokunta. Helsingin kaupunki omistaa noin 10 vuokra-asuntoa, ja noin 10 taloa on yksityisomistuksessa.
Suomenlinnan kaduilla ei ole nimiä. Postiosoitteet muodostuvat kutakin saarta tarkoittavasta kirjaimesta (A=Kustaanmiekka, B=Susisaari, C=Iso Mustasaari, D=Pikku-Mustasaari ja E=Länsi-Mustasaari) sekä talon numerosta, johon mahdollisesti liittyy porraskäytävää osoittava kirjain. Esimerkiksi C 83 on C-saarella eli Isossa Mustasaaressa talo numero 83 (ks. kartta: ). Lisäksi käytetään normaalisti rapun ja asunnon numeroa. Suomenlinnan postinumero on 00190.
Polaris (Chisun albumi)

Polaris on Chisun neljäs studioalbumi. Albumi julkaistiin 2. lokakuuta 2015, ja se nousi ensimmäisellä viikollaan Suomen virallisen listan toiselle sijalle.
Kappaleet.
Sävellys, sanoitus ja sovitus: Chisu.
M-Hydroksiasetofenoni

m-Hydroksiasetofenoni eli 3-hydroksiasetofenoni (C8H8O2) on aromaattinen fenoleihin ja ketoneihin kuuluva orgaaninen yhdiste. Yhdistettä voidaan käyttää orgaanisen kemian synteeseissä valmistettaessa esimerkiksi lääkeaineita. m-Hydroksiasetofenonin isomeereja ovat o- ja p-hydroksiasetofenonit.
Ominaisuudet ja esiintyminen luonnossa.
Huoneenlämpötilassa m-hydroksiasetofenoni on valkoista kiteistä ainetta. Se liukenee hieman kuumaan veteen ja paremmin moniin orgaanisiin liuottimiin esimerkiksi etanoliin, halogenoituihin hiilivetyihin ja aromaattisiin hiilivetyihin. Yhdiste on heikko happo ja sen pKa-arvo on 6,59.
m-Hydroksiasetofenoni on komponentti kanadanmajavan erittämässä hausteessa ja toimii yhtenä aktiivisista feromoneista hausteessa. Ainetta muodostuu myös robustakahvin papuihin voimakkaan paahdon aikana ja pitoisuus on tyypillisesti 0,4–0,5 ppm.
Valmistus ja käyttö.
m-Hydroksiasetofenonin synteesin lähtöaine on m-aminoasetofenoni. Tästä yhdisteestä muodostetaan diatsoniumsuola, joka hydrolysoidaan m-hydroksiasetofenoniksi.
m-Hydroksiasetofenonia käytetään lähtöaineena orgaanisen kemian synteeseissä. Siitä valmistetaan muun muassa fenoprofeenia, etilefriiniä, norfenefriiniä ja pyriminobaakki-metyyliä.
Daniel Mitterdorfer

Daniel Mitterdorfer (s. 25. heinäkuuta 1989 Rum, Itävalta) on itävaltalainen jääkiekkopuolustaja, joka pelaa Erste Bank Eishockey Ligan HC Innsbruckissa.
Ura.
Seuraura.
Mitterdorfer on HC Innsbruckin oma kasvatti. Hän debytoi seuran miesten joukkueessa vain 16-vuotiaana kaudella 2005–2006, jolloin Mitterdorfer pelasi Itävallan pääsarja Erste Bank Eishockey Ligassa viisi ottelua ilman tehopisteitä. Kaudella 2006–2007 hän pelasi siellä 20 ottelua ja yli puolet Mitterdorferin kaudesta eteni Innsbruckin kakkosjoukkueessa Itävallan neljänneksi korkeimmalla sarjatasolla Kärntner Eishockey Ligassa. Kaudella 2007–2008 hän pelasi yhdeksän EBEL-ottelua. Kevätkauden Mitterdorfer pelasi Suomessa Hämeenlinnan Pallokerhon A-nuorissa.
Syyskuussa 2008 Mitterdorfer teki EBEL-sopimuksen EC Salzburgin kanssa. Hän pelasi kaudella 2008–2009 liigassa 17 runkosarja- ja yhden playoff-ottelun. Noin puolet kaudestaan Mitterdorfer pelasi Salzburgin kakkosjoukkueessa Itävallan toiseksi korkeimmalla sarjatasolla Nationalligassa, jossa hän pelasi myös suurimman osan seuraavasta kaudesta 2009–2010. Mitterdorfer pelasi kauden aikana viisi EBEL-ottelua ja vahvisti myös Salzburgin A-nuoria voittaen kauden päätteeksi mestaruuden. Kaudella 2010–2011 hän avasi lopulta pistetilinsä EBEL:ssä tekemällä yhden syöttöpisteen sekä 25 pelaamassaan runkosarja- että kymmenessä playoff-ottelussaan. Mitterdorfer voitti kauden päätteeksi Itävallan-mestaruuden.
Kaudeksi 2011–2012 Mitterdorfer siirtyi EHC Linzin riveihin. Hän pelasi siellä ensimmäisen kokonaisen EBEL-kautensa tehden 50 runkosarjaottelussa tehot 3+3=6 ja 17 playoff-ottelussa yhden syöttöpisteen. Mitterdorfer voitti kauden päätteeksi Itävallan-mestaruuden. Kesken kauden 2015–2016, marraskuussa 2015 hänen sopimuksensa Linzin kanssa purettiin, kun joukkue hankki puolustukseensa Grant Lewisin, eikä Mitterdorferille ollut enää käyttöä. Joulukuussa hän siirtyi loppukauden sopimuksella Mestis-joukkue Lempäälän Kisan paitaan.
Mitterdorfer palasi kaudeksi 2016–2017 kasvattajaseuraansa HC Innsbruckiin.
Maajoukkueura.
Mitterdorfer edusti Itävaltaa MM-kilpailuissa vuonna 2015 sekä IA-divisioonan MM-kilpailuissa vuonna 2014, jolloin hän voitti hopeaa. Yhteensä Mitterdorfer on pelannut 51 A-maaottelua. Hän teki A-maajoukkuedebyyttinsä 12. marraskuuta 2010 Unkarin Székesfehérvárissa Ranskaa vastaan.
Mitterdorfer pelasi myös alle 20-vuotiaiden I-divisioonan MM-kilpailuissa vuosina 2008 (A-lohkon hopeaa) ja 2009 (B-lohkon kultaa). Jälkimmäinen turnaus päättyi Itävallan sarjanousuun A-sarjaan.
Suomi-sarjan kausi 2012–2013

Kausi 2012–2013 oli jääkiekon Suomi-sarjan 14. kausi. Mestaruuden voitti RoKi.
Alkusarja.
Lohkojen kolme parasta loppusarjaan, 4. ja 5. sijoittuneet loppusarjan karsintaan. Muut joukkueet alempaan jatkosarjaan.
Alempi jatkosarja.
Lohkojen voittajat seuraavaksi kaudeksi Suomi-sarjaan, 2. sijoittuneet Suomi-sarjan karsintaan. Muut joukkueet II-divisioonaan seuraavaksi kaudeksi.
Lohko 1.
Ottelu YJK-TIHC keskeytettiin.
Loppusarja.
RoKi, PYRY ja KeuPa HT Mestis-karsintaan.
Karsinta Suomi-sarjaan.
Kaksi parasta seuraavaksi kaudeksi Suomi-sarjaan, 3. sijoittunut pelasi II-divisioonan mestaria vastaan sarjapaikasta. Muut joukkueet II-divisioonaan seuraavaksi kaudeksi.
Kivisaari (Helsinki)

Kivisaari () on saari Helsingissä Vuosaaren edustalla, noin kilometrin päässä Vuosaaresta. Saarella toimi vuoteen 2023 saakka Helsingin seurakuntien kesäkoti ja leirikeskus. Seurakuntayhtymä on vuokrannut saaren FRS Finland Oy:lle, ja saari avautui yleiseen matkailukäyttöön 20. kesäkuuta 2024.
Kivisaaren vieressä on Karhusaari, ja ne yhdistää toisiinsa silta. Niiden yhteinen pinta-ala on viisi hehtaaria. Saaren päärakennus on K.E. ”Kalle” Kontron vuonna 1918 rakennuttama jugendtyylinen huvila Merilinna, joka on Eliel Saarisen piirtämä ja suojeltu. Rakennuksessa on kesäisin vuokrattavia majoitustiloja ja siinä toimii myös Theron Groupin operoima ravintola.
Helsingistä Kivisaareen on osana itäistä saaristoreittiä kesäisin laivayhteys kolme kertaa päivässä. Saaren eteläpuolella olevaan viesraslaituriin voi myös rantautua lyhytaikaisesti omalla veneellä päivittäin klo 10–20 välillä. Laituriin kiinnittäytyminen on maksullista.
Saaren itäpuolella on neljä luotoa, jotka ovat luonnonsuojelualuetta ja niihin rantautuminen on kielletty elokuun puoliväliin asti. Alue on linnuston perusteella rauhoitettu neljän luodon ja niitä ympäröivän vesialueen muodostama kokonaisuus.
Ranger (yhtye)

Ranger on helsinkiläinen vuonna 2009 perustettu metalliyhtye. Yhtyeen perusti laulaja-basisti Dimi Pontiac. Yhtyeen musiikissa on vaikutteita speed, thrash ja heavy metalista.
Elokuussa 2014 yhtye kiinnitettiin Spinefarm Recordsille. Yhtyeen esikoisalbumi "Where Evil Dwells" julkaistiin vuonna 2015. Toinen albumi, "Speed &amp; Violence" julkaistiin 2. joulukuuta 2016.
Diskografia.
 EP:t
Royal Greenland

Royal Greenland A/S on grönlantilainen kalastusyritys. Se irtautui Kalaallit Niuerfiat-yhtiöstä vuonna 1990, säilyen täysin Grönlannin hallinnon omistuksessa. Yritys toimii monessa grönlantilaisessa kaupungissa ja kylässä, joissa sillä on 46 tehdasta ja jalostamoa sekä 10 kalastusalusta.
Historia.
Royal Greenland A/S:n edeltäjä "Den Kongelige Grønlandske Handel" perustettiin vuonna 1774 Tanska-Norjan valtionyhtiöksi, jonka vastuulla oli tanskalaisten siirtokuntien ja Grönlannin-kaupan hallinnointi. Yhtiö siirtyi Grönlannin hallituksen omistukseen vuonna 1979. Ensiksi se sai nimen "Kalaallit Niuerfiat", yrityksen kalastustoiminta alkoi nimellä Royal Greenland A/S yhtiön irtautuessa vuonna 1990.
Where Evil Dwells

Where Evil Dwells on suomalaisen speed metal -yhtye Rangerin esikoisalbumi. Se julkaistiin 13. maaliskuuta 2015 levymerkillä Spinefarm Records. Albumi nousi Suomen virallisen listan sijalle 13.
Albumilta julkaistiin single ”Storm of Power”, josta kuvattiin myös musiikkivideo.
In Levitating Secret Dreams

In Levitating Secret Dreams on suomalaisen rockyhtye Jess and the Ancient Onesin single, joka julkaistiin yhtyeen toiselta studioalbumilta "". Se julkaistiin 7" vinyylinä rajoitettuna 500:n kappaleen painoksena.
Kappale on kunnianosoitus LSD:n keksijälle Albert Hofmannille.
Daniel Carr

Daniel Carr (s. 1. marraskuuta 1991 Sherwood Park, Alberta, Kanada) on kanadalainen jääkiekkoilija.
Ura.
Carr pelasi neljän kauden ajan NCAA-joukkue Union Collegessa vuosina 2010–2014. Hän pelasi yliopistosarjassa yhteensä 160 ottelua, joissa teki 78 maalia ja 79 syöttöpistettä eli yhteensä 157 tehopistettä. Lisäksi hänelle kertyi 112 rangaistusminuuttia. Ensimmäisellä kaudellaan NCAA:ssa Carr pelasi 40 ottelua, joissa teki 20 maalia ja oli joukkueensa paras maalintekijä. Hän voitti yliopistosarjan mestaruuden kahdesti vuosina 2011–2012 ja 2012–2013. Viimeisellä kaudellaan 2013–2014 Carr tuli valituksi ensimmäiseen tähdistöön.
Yliopistokauden päätyttyä huhtikuussa 2014 varaamattomaksi pelaajaksi jäänyt Carr teki kaksivuotisen tulokassopimuksen NHL-seura Montreal Canadiensin kanssa. Syyskuisen harjoitusleirin jälkeen hänet lähetettiin AHL-farmiseura Hamilton Bulldogsiin. Carr pelasi ensimmäisen ammattilaiskautensa 2014–2015 kokonaan Bulldogsissa, jossa teki 76 ottelussa, 39 tehopistettä. Hän oli 24 osumallaan liigan eniten maaleja tehnyt tulokaspelaaja. Helmikuussa Carr valittiin kuukauden parhaaksi tulokkaaksi.
Kauden 2015–2016 aluksi Carr lähetettiin Canadiensin uuteen farmiseuraan St. John's IceCapsiin. Marraskuun lopulla hänet nostettiin ensimmäisen kerran NHL-kokoonpanoon. Hän iski ensimmäisen maalin ensimmäisen ottelunsa ensimmäisessä vaihdossa. 15. tammikuuta 2016 Carr lähetettiin takaisin AHL:ään, josta hänet nostettiin kuitenkin jo kuuden päivän päästä takaisin Canadiensiin.